Toas on elevant, ma pole tema klient

me ütlesime, aga ei kuulatud

N17: kuidas mitte teha nädalakiri perestroika.pw

See nädalakiri (vabandame, et eelmine vahele jäi, lugege selle asemel Feministeeriumi avaldatud Jaan Veski artiklit "Kuidas kasutada demokraatiat?") keskendub negatiivsusele. Seekord jutustame, kuidas mitut sorti asju mitte teha. :)

Kuidas mitte e-raamatupoodi teha

Cory Doctorow meenutab oma blogis, mida ta Microsofti raamatuäri kohta aastal 2004 kirjutas. Nimelt seda, et Microsoft peab DRM-iga mängimise ära lõpetama. DRM-i ehk digitaalse õiguste jõustamisega e-raamatupoes mängida on umbes sama tark, kui päris raamatukogus süütepudelite ja tõrvikutega žongleerida.

Raamatuid kirjutatakse eeldusel, et neid on teinekord uuesti vaja. Neid kirjutatakse, et teave säiliks. Microsoft võtab peagi maha oma e-raamatuäri litsentside kontrollimise serverid, mispuhul nende müüdud e-raamatud... lõpetavad olemas olemise.

Kuna tegemist ei ole pankrotiga (aga ärimaailmas juhtub ka kontrollimatuid pankrotte - just nagu päris maailmas juhtub sõdu, mis Interneti maha toovad), siis klientidele hüvitatakse kahju.

Vanasti raamatud kirjastaja meelemuutuse või pankroti korral õhku ei lennanud. Et aus olla, on mul riiulil üks raamat aastast 1895, mis ikka vahest kasulikku teavet jagab, kuigi riik, milles see kirjutati enam ei eksisteeri, inimesed on surnud ja (oh õudust) isegi mood on muutunud.

Kuidas mitte abordi vastu võidelda

USA avalik-õiguslik raadiokanal NPR jutustab oma veebilehel loo USA presidentide mõjust abortide arvule Aafrikas.

Teatavasti on kõik viimasel ajal Valgesse Majja sattunud vabariiklased keelanud oma ametiajal jagada abi heategevuste kaudu, mis pere planeerimise teemal nõu andes mainivad võimalusena aborti.

(Tasub teada, et valdav enamus teaduspõhist nõu andvaid ettevõtmisi seda ka mainib, ent kunagi ei soovitata seda esimese valikuna, ning võimaluse lisaks räägitakse ohtudest.)

Kuna presidendid Obama ja Clinton on oma ametiaegadel piirangu maha võtnud, on ajaloos talletunud huvitav muster, mis võimaldab nähtuse mõju uurida. Nüüd on sellest uurimus tehtud. The Lancet pole sealjuures suvaline meditsiini teemaline ajakiri, vaid maailmas kõrgelt hinnatud teadusajakiri, kuhu minevad uuringud loetakse enne avaldamist mitme eksperdi poolt läbi.

Järeldused, mille Lancet avaldas, näitavad et abordist rääkimise rahastuse kinnikeeramine vabariiklaste poolt suurendab abortide arvu. Uuringu valimiks olid 743 691 sündi ning aborti 26-s Saharast lõunasse jäävas riigis. Aastatel 2001-2008, kui piirang oli jõus, kasvas USA abist enam sõltuvates maades (võrreldes vähem sõltuvate maade ja ilma piiranguta perioodidega) abortide arv 4..8 abordi võrra 10 000 naise kohta aastas, mis on varasema tasemega võrreldes 40% suurune sagenemine. Sümmeetriliselt sellega leiti raseduse vastaste vahendite kasutamise 3..15 protsendipunkti suurune langus ning raseduste 3..2 protsendipunkti suurune sagenemine (suhteliselt 12% suurune sagenemine).

Järeldus on ühemõtteline: presidendid Reagan, Bush I, Bush II ja Trump on toetanud järjekindlalt Aafrika vaesemates maades aborti. Kui poliitika töötaks põhimõttekindlalt, siis süüdistaks Ameerika Taliban nüüd vabariiklikke presidente genotsiidis ja Euroopa Liit nõuaks neilt kahjutasu koormava sisserände põhjustamise eest.

Paraku ei hinnata presidente selle järgi, kas nende teod saavutavad eesmärke, vaid üksnes selle järgi, kas nad avalikkusele meeldivat juttu ajavad.

Kuidas mitte Sinise Äratusega lasketiirus käia

Just nagu keegi Redditis kirjutas, on Ruuben Kaalep millalgi EKRE-noortega lasketiirus meelt lahutamas käinud.

Kuna tänapäeval lasketiirus käimisel on nähtavasti ohutult laskma õppimisest tähtsam teha selfie-sid ja grupipilte, et hiljem netis "gängsta" välja näha ja äärekuninga punkte teenida, on osad noorpoliitikud kasutanud võimalust ka individuaalselt revolver pihus poseerida ja oma pildile hiljem juudivastaseid avaldusi peale sobitada.

Miks see ääretult rumal on? Seepärast, et poliitilise jõu väärtust tõstab rahumeelsus. Poliitilised jõud, mis mängivad relvadega, annavad vihje, et relvad on poliitika tegemiseks sobiv vahend. Ei ole. Kui relvad oleks poliitika tegemiseks sobiv vahend, poleks inimkonda enam alles, Eesti rahvast ammugi poleks, ning kui relvad saaks sobivaks vahendiks, oleks varsti putukate kord tsivilisatsiooni värki proovida.

Poliitikat tehakse sõnadega ja ja kõvatamine ei aita edasi. Niisiis Ruuben, palun tehke veel, kui erakonna maine liiga kõrge on.